David Uuranen

David Uuranen (10. joulukuuta 1882 Uurainen – 6. helmikuuta 1953 Helsinki)Kuolinilmoitus, David Uuranen, Helsingin Sanomat, 1953, No 37, sivu 3, julkaistu 8.2.1953 (Kansalliskirjaston digitaaliset aineistot) oli suomalainen taidevalaja. Hän valoi muun muassa Ville Vallgrenin ja Väinö Aaltosen pronssiveistoksia.Päivästä päivään, Helsingin Sanomat, 10.12.1932, nro 335, s. 6, Kansalliskirjaston digitaaliset aineistotHautahaku.fi : Uuranen David

Talollisen poikana syntynyt David Uuranen oli työssä John Stenbergin konepajassa ja sen valimossa ja toimi sitten vuonna 1912 perustetun G. W. Sohlbergin taidevalimon johtajana. Käytyään apurahan turvin opiskelemassa Pariisin taidevalimoissa hän valoi Suomeen palattuaan J. V. Snellmanin kuvan ja parihevosia esittäneen patsaan Poriin. Uuranen kävi sittemmin vielä omalla kustannuksellaan opintomatkalla useissa ulkomaisissa valimoissa muun muassa Ranskassa.Mari Tossavainen : Veistosten valmistus Suomessa. Kuvanveistotaiteen tekniikan ja materiaalien historiaa 1890-1920. Tekniikan Waiheita 3-4/2015

Uuranen valoi lähes kaikki Ville Vallgrenin veistokset, Väinö Aaltosen Tampereen Hämeensillalle tekemistä Pirkkalaisveistoksista kaksi, Koulutorilla sijaitsevan Topeliuksen patsaan, Edelfeltin patsaan Ateneumin luona ja Helsingin kaupungin tilaaman Kullervon patsaan. Hän valoi lisäksi koristeita useisiin rakennuksiin muun muassa Henkivakuutusyhtiö Kalevan taloon ja Liittopankin taloon.

David Uuranen asui Lauttasaaressa, jossa hänellä oli myös oma valimo. Uuranen kuoli vuonna 1953. Hänet on haudattu Helsingissä Hietaniemen hautausmaalle.

 Lähteet 

 Aiheesta muualla 
 David Uurasen vuonna 1938 valama Kalevala-aiheinen pronssireliefi,  Suomen kansallismuseo, Numismaattiset kokoelmat (Finna) 

Luokka:Suomalaiset taidekäsityöläiset
Luokka:Vuonna 1882 syntyneet
Luokka:Vuonna 1953 kuolleet